SUHETO ITI AKKUB | KINATALNA ITI UNEG TI PAMILIA
Riri iti Pamilia—Apay a Mapaspasamak?
“KAADUANNA a kuarta ti rason ti panagapami,” inamin ni Sarah * a taga-Ghana ken 17 a tawenen a naasawaan. Innayonna: “Masuronak ta adu ti ar-aramidek para iti pamiliami ngem di man la maibagbaga kaniak ni Jacob a lakayko ti maipapan iti pinansial a kasasaadmi. No mano a lawas a dikami no kua agin-innuni.”
“Wen,” insungbat ni Jacob, “agbinnatokami pay no dadduma iti nasakit a sasao. Kaaduanna a gapu dayta iti dimi panagkinnaawatan ken kaawan ti nasayaat a komunikasionmi. Ti sobra a reaksionmi iti situasion ti maysa pay a rason nga agririkami.”
Inestoria ti kakaskasar a ni Nathan a taga-India ti napasamak idi binugkawan ti katuganganna a lalaki ti katuganganna a babai. Kunana: “Napasaktan ti katugangak a babai ket pimmanaw. Idi dinamagko ti katugangak a lalaki no apay a kasta ti inaramidna, ti met panagriknanan, in-insultuek isunan. Idi kuan, bugbugkawannakami met aminen.”
Mabalin a napaliiwmon nga uray manmano laeng ti imbagam a sasao no saan a nasayaat, wenno madi ti tiempo a panangibagam, posible nga agresulta dayta iti nakaro a riri iti pamilia. Uray nangrugi a kalmado ti saritaanyo maipapan kadagiti opinionyo, mabalin nga alisto nga agturong dayta iti panagsinnungbat. Awan ti tao a kanayon a makaibaga iti umiso a sasao, isu a mabalin a nalaka laeng a sumabali ti pagawatantayo iti imbaga ti dadduma wenno ipapantayo a madi ti motiboda. Ngem posible latta a maadda ti talna ken panagkaykaysa iti pamilia.
Ania ti mabalinmo nga aramiden no bumtak ti nabara a panagsinnungbat? Aniada nga addang ti aramidem tapno maisubli ti natalna a relasion iti uneg ti pamiliayo? Kasano a mapagtalinaed dagiti agkakapamilia ti talna iti uneg ti pamiliada? Pangngaasim ta itultuloymo ti agbasa.
^ par. 3 Nabaliwan ti dadduma a nagan iti daytoy nga artikulo.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn